Георги Дамяново (община)
Община Георги Дамяново се намира в Северозападна България и е една от съставните общини на Област Монтана.

География

Географско положение, граници, големина 
Общината е разположена в югозападната част на Област Монтана. С площта си от 297,594 km2 заема 6-о място сред 11-те общините на областта, което съставлява 8,18% от територията на областта. Границите ѝ са следните:
 на северозапад – община Чипровци;
 на североизток – община Монтана;
 на изток – община Берковица;
 на юг – община Годеч, Софийска област;
 на югозапад – Република Сърбия.

Природни ресурси

Релеф 
Релефът на общината е средно и ниско планински, като територията ѝ изцяло попада в пределите на Западна Стара планина и Западния Предбалкан.

Около 90% от територията на общината се заемат от северните склонове две планини, части от Западна Стара планина. На северозапад до границата с община Чипровци, на североизток до долината на река Огоста, на югоизток до долината на река Дългоделска Огоста и седловината Суровичница и на югозапад до границата с Република Сърбия се простират североизточните склонове на Чипровска планина. Районът заключен между река Дългоделска Огоста, границата с община Берковица и държавната граница с Република Сърбия се заема от северните и западните склонове на Берковска планина. От билата на двете планини на североизток се спускат два дълги и тесни рида, между които в дълбока и залесена долина протича реките Дългоделска Огоста. В нея отляво, от Чипровска планина и отдясно, от Берковска планина се вливат малки и къси реки и дерета, по които в малки долинни разширения са разположени 9 от 13-те села на общината. На границата с Република Сърбия се издигат най-високите върхове в пределите на общината и на двете планини – връх Копрен (1964 m), на Чипровска планина и връх Сребърна (1931 m) – на Берковска планина.

Останалите около 10% в северната част на общината се заемат от части на две орографски единици, които структурно принадлежат към Западния Предбалкан. Това са: най-източната част на Широка планина с връх Градище (783 m), разположен северно от село Каменна Рикса и крайната западна част на Веренишкото бърдо – връх Бърдото (652 m), източно от селото.

Минималната височина на община Георги Дамяново е в коритото на река Огоста, източно от село Гаврил Геново – 196 m н.в.

Води 
През северната част на общината на протежение от около 5 km преминава малък участък от горното течение на река Огоста и долината ѝ представлява условната граница между Западна Стара планина и Западния Предбалкан. Тук тя образува обширно долинно разширение, в което са разположени селата Георги Дамяново и Гаврил Геново. Неин основен приток и главна водна артерия на общината е река Дългоделска Огоста. Тя протича с цялото се течение (29 km) през територията на общината, като тече в дълбока и залесена долина между Чипровска планина на запад и Берковска планина на изток. На няколко места по нейното течение и по течението на късите ѝ притоци има малки долинни разширения, в които са разположени част от селата на общината. Преди село Георги Дамяново долината ѝ се разширява и заедно с река Огоста образува обширно долинно разширение.

Население

Населени места 
Общината има 13 населени места с общо население 2018 жители към 7 септември 2021 г.

Население (1934 – 2021)

Население по възрастови групи

Етнически състав 

Етническа група от общо 2742 самоопределили се (към 2011 година):

 българи: 2688
 турци: 3
 цигани: 40
 други: 4
 неопределени: 7

Административно-териториални промени 
 МЗ № 2820/обн. 14.08.1934 г. – преименува с. Сърбляница на с. Илица;
 Указ № 317/обн. 13.12.1955 г. – обединява селата Илица и Сотучино (Соточино) в едно ново населено място – с. Гаврил Геново;
 Указ № 420/обн. 09.12.1958 г. – преименува с. Лопушна на с. Георги Дамяново;
 Указ № 40/обн. 18.02.2003 г. – отделя с. Горно Церовене и землището му от община Георги Дамяново и го присъединява към община Монтана.

Политика 
 2003 – Тодор Тодоров (СДС) печели на втори тур с 55% срещу Петър Григоров (НДСВ).
 1999 – Тодор Тодоров (ОДС) печели на втори тур с 51% срещу Петър Григоров (независим).
 1995 – Александър Свиларов (Предизборна коалиция БСП, БЗНС Александър Стамболийски, ПК Екогласност) печели на първи тур с 67% срещу Петър Григоров (Народен съюз).

Транспорт 
През общината преминават изцяло или частично 3 пътя от Републиканската пътна мрежа на България с обща дължина 30,2 km:
 участък от 4,5 km от Републикански път III-102 (от km 63,9 до km 68,4);
 последният участък от 4,3 km от Републикански път III-815 (от km 12,6 до km 16,9);
 целият участък от 21,4 km от Републикански път III-1024.

Топографска карта

Външни препратки 
Официален сайт на община Георги Дамяново

Източници

Бележки